*2013.gada 20.maija VII Saeimas un NVO foruma kopsavilkums*

**darba grupas „Nacionālais attīstības plāns, Eiropas Savienības**

**struktūrfondi un ne valstisko organizāciju loma to īstenošanā” KOPSAVILKUMS**

**Darbu vada: Romualds Ražuks,** Saeimas Nodokļu politikas apakškomisijas priekšsēdētājs

**Darbu līdzvada: Rasma Pīpiķe,** biedrības „Latvijas Pilsoniskā alianse” direktore

**Darba grupas referenti:**

1. **Romualds Ražuks, Saeimas Nodokļu politikas apakškomisijas priekšsēdētājs**

* Atbalstot struktūrfondos noteiktās prioritātes, NVO savā darbībā izmanto radošas un inovatīvas metodes, tāpēc organizācijas nepieciešams iesaistīt struktūrfondu plānošanā un apgūšanā.
* Izsaka cerību, ka izdosies ierosināt sabiedrībā diskusiju par pārdali budžetā, lai atbalstītu NVO darbību Latvijā.

1. **Rasma Pīpiķe, biedrības „Latvijas Pilsoniskā alianse” direktore**

* NVO fonds kā tilts starp Latvijas valsts budžeta un ES struktūrfondu atbalstu.
* Parādīt ES, ka Latvijai ir būtiski no valsts budžeta atbalstīt pilsoniskās sabiedrības aktivitātes.
* Ja pilsoniskās sabiedrības iesaistes process politikas plānošanā ir vājš, nevar būt labi rezultāti.
* NVO sektorā ir fantastiski pakalpojumu sniedzēji, mums ir fantastiski padomdevēji/eksperti, kas var sniegt kvalitatīvu vērtējumu un prognozes par procesiem, tomēr šī līdzdalība un iesaiste prasa resursus.

1. **Inna Šteinbuka, Eiropas Komisijas pārstāvniecības Latvijā vadītāja**

* Eiropas Komisijas Reģionu politikas un pilsētpolitikas ģenerāldirektorāta (DG REGIO) direktora vietnieka N.Popena teiktais Rīgā – pārspīlēti liela nozīme veltīta ceļu būvei NAP un struktūrfondos. Eiropas Komisijai ir šaubas par to, ka nav atbalsta aktivitātēm, kas nestu atbalstu izaugsmei – mikrokredītu izsniegšana uzņēmējdarbībai, zinātnieku darbam un nodarbinātībai. Nav projektu, kas saistīti ar inovācijām. Nav reālu projektu, kas dotu inovatīvus priekšlikumus izmaiņām, paaugstinot labklājību.
* Eiropas Komisija uzskata, ka jādod iespēja teritoriālu projektu attīstībai, iespējams, kā Polijā.
* Valsts attīstībai nepieciešamas investīcijas ne tikai infrastruktūrā, bet arī citās jomās.
* Gandarījums par to, ka NVO piedalās dažādās apspriedēs un sniedz priekšlikumus. Plānošana, īstenošana un kvalitātes vērtējums – NVO jānodrošina iespēja pilnvērtīgi piedalīties šajos procesos.
* Eiropas Komisija uzskata, ka iepriekšējā periodā tika atbalstīts NVO sektors ar milzīgu intelektuālo resursu. Šobrīd skatījums ir šaurāks – NVO kā projektu īstenotāji.

1. **Lolita Čigāne, Saeimas deputāte**

* Cilvēka drošumspēja ir Nacionālā attīstības plāna sastāvdaļa – jāveicina cilvēku savstarpējā uzticēšanās un sadarbība.
* NVO sektors ir izšķirošs, lai virzītu pilsoniskās sabiedrības iniciatīvas.
* NVO kļuvušas par savu panākumu upuriem, veidojot spēcīgu sektoru sabiedriskajam labumam. NVO sniegtais ieguldījums ir augsti vērtējams.
* Nepieciešams diferencēt atbalstu sabiedriskā labuma organizācijām un biedru labuma organizācijām.
* Valsts pārvaldes un pašvaldību komisija ir secinājusi, ka biedrību un nodibinājumu loma ir daudz plašāka, nekā pakalpojumu sniedzēji. Tie izglīto un motivē sabiedrību, kā arī politikas veidotājus.
* Nevaram sagaidīt, ka NVO sniegs izcilu atzinumu par Interešu konflikta novēršanas likumu, ja nebūsim devuši tam platformu – iespēju piedalīties konferencēs par šo jautājumu, izglītoties, piesaistīt speciālistus, apkopot viedokļus.

1. **Armands Eberhards, Finanšu ministrijas valsts sekretāra vietnieks Eiropas Savienības struktūrfondu un Kohēzijas fonda jautājumos**

* Aicinājums EKP ekspertiem piedalīties Pagaidu uzraudzības komitejas (turpmāk - PUK) sēdēs, izmantojot šo formātu, lai diskutētu par struktūrfondiem. Kvalitāti veido kvalitatīvas diskusijas, nevis dalībnieku skaits. PUK sēdē bija kvalitatīvas, interesantas un sakāpinātas diskusijas par nākamo struktūrfondu plānošanas periodu. PUK sēdes ļauj nonākt pie kompromisa.
* „Darbavietas un izaugsme” – Eiropas Komisijas uzstādījums nākamajam periodam struktūrfondu plānošanā un īstenošanā ir nepārprotams.
* No Finanšu ministrijas puses negribam akcentēt, ka struktūrfondi, finanšu instrumenti ir sveša nauda. Mums pret šo finansējumu jāattiecas ar tādu pašu pietāti kā pret valsts budžeta līdzekļiem.
* Jaunas politikas iniciatīvas, valsts budžets un struktūrfondi – investīcijas Latvijas aktivitātēs.
* Kā nonākt pie augstākas efektivitātes no finansējuma investīcijām dažādos sektoros? Nepieciešams nodrošināt iekļaujošu izaugsmi, lai iedzīvotāji varētu pilnvērtīgi izmantot dažādus pakalpojumus.
* Kā panākt sinerģiju starp dažādām jomām? Kā nodrošināt investīciju kritisko masu – budžeta iespējas un struktūrfondi ir jāizmanto sasaistē.
* Priekšnoteikums diskusijām ir PUK – stratēģijas, projekti, atbalsts aktivitātēm utt. – arī NVO. Būtiskākais PUK darbībā ir rekomendāciju sniegšana ministrijām.
* Kā NVO var kļūt par projektu īstenotājiem. Redzam augstu pievienoto vērtību diskusijām par to, kur NVO varētu būt atbilstošākās kopīgā struktūrfondu mērķa sasniegšanā. Partnerības līguma saskaņošana ir būtiska un augsti vērtējama.
* Partnerības līguma izveide ļaus nonākt pie diskusijām par atbalsta sektoriem, aktivitātēm un programmu papildinājumiem. Redzam, ka NVO dažādās aktivitātēs būs iesaistītas kā īstenotāji.

1. **Solvita Gulbe, Valsts Kancelejas Eiropas Savienības struktūrfondu departamenta vadītāja**

* Valsts Kanceleja (turpmāk - VK) bijis NVO sadarbības partneris 2007 – 2013.gada plānošanas periodā. Viens Eiropas sociālā fonda (ESF) projekts guvis vidēji atbalstu 20 000 latu vērtībā divos virzienos – dalība politikas plānošanas procesos un pakalpojumu sniegšana.
* VK vēlas, lai NVO ESF kontekstā nodarbotos ar projektu mērķu īstenošanu, nevis smagnēju projektu administrēšanu. Nevēlamies atkārtot decentralizācijas modeli jaunajā periodā, kas ir izkliedēts un nenes vajadzīgo rezultātu.
* Būtisks ir arī projektu līdzfinansējuma jautājums, kad vienā darbības programmā ir vienoti nosacījumi NVO, komersantiem un valsts iestādēm. NVO nevar konkurēt ar citiem, jo pastāv atšķirība starp komersantu un NVO darbības mērķu kontekstā – vieniem tā ir peļņas gūšana, bet NVO ir bezpeļņas sektors ar pilnīgi citu motivāciju.

1. **Solvita Vēvere, Kultūras ministrijas Sabiedrības integrācijas departamenta direktore**

* NVO nav tikai kā līdzeklis pakalpojumu sniegšanā. NVO esam attīstījuši kā reālu partneri, kas piedalās diskusijās.
* Pilsoniskās sabiedrības aktivitātes atbalstam definētas Nacionālā attīstības plāna 339.punktā un, plānojot struktūrfondus, nepieciešams izmantot plašāko sociālās iekļaušanas jēdziena definējumu.
* Valsts budžets nekad nav bijis pietiekams, lai rastu atbalstu NVO aktivitātēm. Šobrīd faktiski ir tā, ka plānotie 2,35 miljoni (no Eiropas Sociālā Fonda un 2,35 milj. no valsts budžeta) NVO kapacitātes stiprināšanā no darbības programmas ir izņemti ārā. Aicinātu atbalstīt šo instrumentu atgriešanu atpakaļ plānošanas dokumentos. Turpretim 421 miljoni ir sociālās iekļaušanas programmā, aicinu vismaz 10% no šīs kopsummas veltīt nevalstisko organizāciju darbības atbalstam.
* ESF kontekstā – regulas projektā kā viens no četriem mērķiem ir noteikta sociālā iekļaušana, kur sašaurināti ir minētas nodarbinātības aktivitātes.
* Partnerības līguma projektā NVO loma vairs nav redzama. Sašaurināti atspoguļota NVO loma kā pakalpojumu sniedzēji dažādām sabiedrības grupām, bet nav norādīta plašākā nozīme – stiprināt NVO kā partneri.
* Sociālā iekļaušana – cilvēku harmoniska sadarbība, kas sniegs ekonomisko efektu. Tas ir 9. darbības mērķis partnerības līguma projektā. Pirmais solis ir sabiedrības aktivizēšana, savukārt otrais solis ir nodarbinātības veicināšanas aktivitātes.

1. **Diāna Jakaite, LR Labklājības ministrijas Sociālās politikas plānošanas un attīstības departamenta direktore**

* NVO sektors ir būtiski attīstījies, palīdzējis Labklājības ministrijai attīstīt savus pakalpojumus un plašāk pilnveidoties, veidojot cilvēkiem draudzīgus pakalpojumus.
* NVO kā ieviesējs – saredzam, ka NVO jau tagad un arī nākotnē sniegs pakalpojumus noteiktām mērķa grupām. Primāri, lai tas notiktu, tas tiks nodrošināts veidojot plānošanas dokumentus, piemēram, sociālās atstumtības pakļautajiem cilvēkiem, cilvēkiem ar invaliditāti, deinstitucionalizācija, sociālo pakalpojumu attīstība.
* Sociālā uzņēmējdarbība varētu būt kā inovatīvs instruments sociālās iekļaušanas veicināšanai. Labklājības ministrija redz sociālo iekļaušanu plašā definējumā.
* Nosacījumu dažādošana NVO, komersantiem, kā arī Publiskās privātās partnerības koncepta izmantošana. Ir identificēti pasākumi, kas nav konkrēti minēti plānošanas dokumentos, piemēram, atbalsts bērniem ar invaliditāti, lūdzot NVO ekspertīzi šādu pasākuma īstenošanai.
* Tomēr ir jautājumi, kas vēl nav atrisināti, piemēram, kāpēc sociālā iekļaušana ir definēta šauri, paredzot dažādu sabiedrības grupu iesaisti nodarbinātībā. Nav skaidrs, kāpēc izpaliek integrācijas jautājumi un pilsoniskās sabiedrības attīstības un stiprināšanas jautājumi, skatot tos veidā, kā to saredz Eiropas Komisija savās rekomendācijās.

1. **Alda Ozola**, **biedrības “Latvijas Zaļā kustība” valdes priekšsēdētāja**

* Aicinājums sarunās starp Eiropas Komisiju un ministrijām pieaicināt arī NVO ekspertus, lai precīzāk sniegtu viedokli par NVO būtiskiem jautājumiem.
* NAP tika veidots kā pārnozaru projekts, bet, kad notiek sarunas par konkrētām aktivitātēm struktūrfondu izmantošanas kontekstā, diskusijas vairāk līdzinās tam, ka katrs tiecas iegūt atbalstu tikai konkrētā sektora ietvaros.
* Līdzdalības process ir prasījis lielus ieguldījumus no NVO puses. Tas ir vismaz divus gadus ilgs process, lai sekotu līdzi viena jautājuma attīstībai publiskajā pārvaldē. Lai piedalītos divu stundu sanāksmē, NVO cilvēkiem ir jāpavada laiks, lai iepazītos ar aktuālo informāciju un nepārtraukti sekotu līdzi.
* Latvija ir diezgan daudz sasniegusi līdzdalības jomā, bet ir jāatgriežas pie jautājuma par NVO finansēšanu, kas diemžēl līdz šim nav atrisināts.

*Diskusijā:*

* **Daina Kazāka**, **Saeimas deputāte** – NVO ir demokrātijas pīlārs, jo politiķiem būtiska ir gan NVO, gan akadēmiķu ekspertīze, bet maksāt par to negrib. Nepieciešama Latvijas NVO fonda izveide.
* **Rasma Kārkliņa, Saeimas deputāte** – NVO fonda izveide ir būtiska. Atbalsts NVO var tikt nodrošināts no dažādiem fondiem, piemēram, no lauku attīstībai sniegtajiem instrumentiem.
* **Jana Simanovska**, **biedrības „Vecāki par izglītību” pārstāve** – nepieciešama iepirkumu jautājuma caurskatāmības veicināšana un finansējuma ietaupīšana, jo tas, iespējams, atrisinātu to, ka publisks finansējums tiek izmantots nelietderīgi.
* **Valdis Kudiņš, biedrības Latvijas Lauku Forums pārstāvis** – prieks, ka uz attīstības jautājumiem ir pārnozaru skatījums un aicinām struktūrfondu periodā izmantot partnerības principu, kā to saprot lauku attīstības kontekstā.
* **Ieva Morica, „Sorosa Fonds – Latvija” pārstāve** - prieks dzirdēt par publiskās pārvaldes komplimentiem NVO līdzdalībai lēmumu pieņemšanas procesā un gatavību piešķirt finansējumu.

*Galvenie izaicinājumi, sasniedzamie mērķi, panāktās vienošanās:*

1. Saeima apņemas Eiropas lietu komisijā un Pieprasījumu komisijā rosināt diskusiju par struktūrfondu efektīvu izmantojumu.
2. NVO (eLPA) apņemas sniegt komentārus par dokumentiem, kas nodrošina ietvaru nākamā plānošanas perioda struktūrfondu izmantojumam.
3. Eiropas Komisijas pārstāvniecības Latvijā vadītāja apņemas informēt attiecīgos Eiropas Komisijas departamentus par šīsdienas diskusijas rezultātiem, jo tas ir spilgts pilsoniskā dialoga piemērs.
4. Deputāti pauž viedokli, ka Finanšu ministrijai ir jāatmet pieeja, ka NVO iesaiste ir sektorāls jautājums, tādēļ nepieciešama diskusija apakškomisijā par NAP, pieaicinot Finanšu ministrijas valsts sekretāra vietnieku Eiropas Savienības struktūrfondu un Kohēzijas fonda jautājumos A.Eberhardu.
5. Nepieciešams veikt labākās izvēles, lai investīcijas sasniegtu rezultātu, nevis tiktu ieguldītas bez atdeves. Finanšu ministrijā plānota diskusija par sabiedriskā labuma organizācijām un biedru labuma organizācijām par valstij definēto mērķu sasniegšanu, kur NVO tiek piesaistītas, kā līdzeklis, īstenojot projektus. Otrā diskusija risināma par teritoriālās pieejas saturu – cik lielā mērā un kādu mērķu sasniegšanai jāīsteno teritoriālā pieeja.
6. Valsts Kanceleja izsaka apņemšanos mēģināt pārliecināt Finanšu ministriju, kur VK kļūst par sadarbības partneri, lai NVO iegūtu atbalstu, lai finansējumu pārdalītu pārdomāti un strukturēti.
7. Kultūras ministrija kopā ar Valsts Kanceleju un Labklājības ministriju diskutēs ar Finanšu ministriju par NVO līdzdalību. KM pārstāve pauž nepieciešamību valsts budžetā iekļaut budžeta pieprasījumu par pozīcijām no NAP par pilsoniskās sabiedrības aktivitātēm.
8. NVO (biedrība „Latvijas Zaļā kustība”) uzņemas sniegt atzinumu par Darbības Programmu un Partnerības līguma projektu, saskaņojot ar kolēģiem citās NVO. Tāpat tiek pausta gatavība vērsties pie konkrētiem EK direktorātiem, sniedzot Latvijas NVO viedokli par konkrētiem jautājumiem, kur nevar rast kompromisu.

**darba grupas „SOCIĀLĀ LABKLĀJĪBA – JAUNIETIM, ĢIMENEI, IEDZĪVOTĀJIEM” kopsavilkums**

**Darbu vada: Aija Barča,** Saeimas Sociālo un darba lietu komisijas priekšsēdētāja.

**Darbu līdzvada: Andris Bērziņš,** biedrības „Latvijas Samariešu apvienība” direktors.

**Darba grupas referenti:**

1. **Arvils Ašeradens, LR Labklājības ministrijas parlamentārais sekretārs**

* Demogrāfija. Jauniešu paliek mazāk. Jauniešiem būs jābūt daudz produktīvākiem, lai saglabātu tādu pašu labturības līmeni.
* IZM: Jaunietim jābūt piekļuvei darba tirgum, izglītībai un kvalitatīvai brīvā laika pavadīšanas iespējai. Efektīvi jārealizē jaunieša pāreja no izglītības sistēmas uz darba tirgu.
* LM nabadzības riska indekss. Visvairāk apdraudēti bērni. Jo vairāk bērnu ģimenē, jo sliktāka ir situācija. Bērni un jaunieši kopumā ir visneaizsargātākie.
* LM uzskata, ka jauniešiem jāmācās, nevis jāstrādā.
* Vidēji jaunietis pelna par 1/3 mazāk kā vidējā darba alga valstī. (Šāda situācija ir visur Eiropā.) Dažās Eiropas valstīs ir atsevišķa minimālā alga jaunietim.
* Nav datu par jauniešiem reģionos. Nabadzības risks reģionos ir teju divas reizes lielāks kā Rīgā.
* Rīgas reģionā ir koncentrēti 67% darbavietu.
* Pamatizglītību ir ieguvuši 167 000 jauniešu, 97 000 - augstāko izglītību.
* 5-7% nestrādā un nemācās – nedara neko.
* Pamatā migrāciju sastāda personas no 15-35 gadiem.
* Augstāko izglītību pārtrauc 16%.
* Vidēji ES jauniešu bezdarbs 22.6%. Eiropas Komisijas iniciatīva Jauniešu nodarbinātības garantija.
* Iniciatīvas būtība - ja četru mēnešu laikā jaunietis vecumā no 15-24 gadiem, nevar atrast darbu, iesaistās valsts, piedāvājot iespēju saņemt darba, apmācību vai praktisku apmācību piedāvājumu. Labs piemērs ir Somija.
* NEET – jaunieši, kas nav iesaistīti ne nodarbinātībā, ne izglītībā, ne   
  mācībās. Atbalsta pasākumi ar mērķi atgriezt darba tirgū. Jauniešu organizācijas un mobilitātes atbalsts ES iekšienē.

1. **Ruta Porniece, Latvijas Brīvo arodbiedrību savienības Nacionālā koordinatore**

* Cienīgs darbs – darbs ar darba līgumu, iekļaujot savu un ģimenes sociālo aizsardzību, ar iespējām personīgai izaugsmei, apmācībām, brīvību paust savu viedokli, veselīgi darba apstākļi, taisnīga un kvalifikācijai atbilstoša samaksa.
* Pozitīvi, ka mērķis - cienīgs darbs, ir iekļauts Nacionālajā attīstības plānā.
* Minimālā alga 146.08 Ls pēc nodokļu apmaksas. Pārāk augsts nodokļu slogs. Pat vidējā darba samaksa nesniedz iztikas minimumu divu cilvēku ģimenei.
* 15% strādājošo ir arodbiedrībās. Uzņēmumos, kur ir arodbiedrība lielākoties tiek maksāti nodokļi un nodrošināti kvalitatīvi darba apstākļi.
* Ēnu ekonomika. Nav sociālā aizsardzība. Strādājošie bieži vien saskaras ar nabadzību.
* Jauniešu bezdarbs ir būtiska problēma. Jauniešiem nedrīkst ļaut pierast būt bezdarbniekiem. Tikai apgūstot izglītību, kas ir pieprasīta, jaunietim būs iespēja veiksmīgi iesaistīties darba tirgū. Lai būtu produktivitāte, ir jābūt darbiniekiem ar kvalitatīvu izglītību. Ir jārada pozitīvs tēls vidējai profesionālajai izglītībai.
* Izglītības saturā (gan pamatskolā, gan vidusskolā) ir jāiekļauj zināšanas par darba tiesībām un aizsardzību.
* Nepieciešami moderni mācību līdzekļi. Mācību prakse. Darba devējam jāuzņemas atbildība jauno darbinieku sagatavošanā. Profesionālās izglītības iestādēm jāsadarbojas ar darba devējiem.
* Jauniešu garantija. Garantijas shēma jāizstrādā, iesaistot sociālos partnerus. Veiksmīgs sociālais dialogs var atrisināt problēmas un veicināt ekonomisko progresu. Nodarbinātības valsts aģentūrai vajadzētu apmācīt jauniešus par darba tirgu un darba tiesībām uzreiz pēc skolas beigšanas.
* Atpakaļ izglītības sektorā jāiesaista reģionu jaunieši ar ģimenēm un bērniem (*paaugstinātas stipendijas, kas var segt ceļa izdevumus*).

1. **Anita Līce, Latvijas Darba devēju konfederācijas Izglītības un nodarbinātības eksperte**

* Apvieno 603 darba devēju organizācijas un 109 uzņēmumus, kas nodarbina vairāk par 100 darbiniekiem.
* Jauniešu bezdarbs satrauc darba devējus kopumā. Jauniešu bezdarbs ir bijusi problēma arī pirms krīzes.
* 12.martā paziņojums par jaunatnes nodarbinātības iniciatīvu, iespējamās sekas un “zudušās paaudzes” prevencija.
* Bezdarba periods jaunībā var atstāt negatīvu ietekmi uz atalgojumu un karjeru turpmāk.
* Pašreizējā nodokļu politika nemotivē darba devējus pieņemt darbā jauniešus. Augstākais nodokļu slogs Baltijā un septītais augstākais Eiropā.
* Pasākumi izglītībā – pirmkārt, ir jāpalīdz tiem, kam tas nepieciešams. 67.8% bezdarbnieku ir ar zemu izglītības līmeni. Pieprasījums pēc profesionālas kvalifikācijas pieaug. Liela daļa jauniešu nebeidz izglītību.
* Prakses vietām jābūt labākām, kvalitatīvākām, uzņēmumā, ne skolā.
* Sadarbojas ar NEPu un LBAS.
* Karjeras atbalsta sistēmas ieviešana. Jauniešiem jādod iespēja izmēģināt vairākas jomas, kuras interesē.
* Darba devēja uzdevums nav garantēt darbavietu, bet veidot tās caur profesionālo izaugsmi. ES fondu līdzekļu piesaiste.

1. **Karīna Vornova, Latvijas Jaunatnes padomes valdes locekle**

* Jaunatnes organizācijām trūkst pēctecības. Liels administratīvais slogs. Latvijas jaunatnes padome.
* Kapacitātes celšana.
* Maksimāli ir jāiesaista visus sociālos partnerus. Lēmumu pieņēmēji nereti neiesaista jaunatnes organizācijas lēmumu pieņemšanā. Jaunatnes organizācijas ir kā pamats, bāze jaunu prasmju iegūšanai.

1. **Mikus Dubickis, Latvijas Studentu apvienības prezidents**

* Nodarbinātība (*ir jāļauj jauniešiem iesaistīties un pašiem radīt darba tirgu*).
* Jācenšas dibināt studijas uz sasniedzamiem rezultātiem. Darba devējiem jāpiedalās šī procesa veidošanā.
* Informatīvie pasākumi skolniekiem – nākamajiem studentiem.
* Studentiem jādod iespēja veikt praksi mācību uzņēmumā, lai iegūtu labākas akadēmiskās zināšanas.
* Attaisnotie izdevumi par studiju maksu ir jāpalielina, jo reālā studiju maksa ir 1000Ls un vairāk, ne 300Ls.

*Diskusijā:*

**Ināra Dundure, Latvijas Pašvaldību savienības Padomniece bērnu, jaunatnes un ģimenes jautājumos**

* Pašvaldību darbs sakarā ar jaunatnes nodarbinātību. Jaunieši ir tagadnes resurss nākotnei.
* Pašvaldību savienības sadarbība ar jauniešiem, institucionālā sistēma darbam ar jaunatni. Būtiski pieaudzis jauniešu centru skaits, kam sākotnēji funkcija bija piepildīt no mācībām brīvo laiku. Jaunatnes lietu speciālistu pieņemšana. Pašvaldības iesaiste, lai institucionālā sistēma darbotos.
* Labās prakses piemēri:
  1. Seminārs videokonference pašvaldībās. Microsoft, Sorosa fonds un IT speciālisti.
  2. Zemgales reģiona kompetenču attīstības centrs – Jelgavā. Darbs ar studentiem, kas nemācās (uzņēmējdarbības nozare, metālapstrādes mācību parks, informācijas resursu un tehnoloģiju nodaļa, lai pievērstu jauniešus nozarei).
  3. Beverīnas novads - radošās darbības balvas saņēmēji - Radi 2013. Nav nevienas vidusskolas, bet sāk karjeras izglītību jau ar 6.klasi.
  4. Bezmaksas apmācību semināri jauniešiem no 16 – 24 gadiem – palīdzot izprast un pielietot IT prasmes darbā un patstāvīgi veikt tālāku apmācību. Tehniskās, sociālās un pamata prasmes.

*Galvenie izaicinājumi, sasniedzamie mērķi, panāktās vienošanās:*

1. Reģionālā attīstība un jauniešu bezdarbs, jāliek uzsvars uz reģionu darba tirgu attīstību valstiskā līmenī.
2. Jāspēj prognozēt tās profesijas, kas ir nepieciešamas reģionu griezumā, lai noturētu jauniešus reģionā. Jaunieši, kas nekur nav reģistrējušies ir liela problēma, jo valstij tādiem ir grūti palīdzēt.
3. Jāiestājas par nabadzīgajiem, bāreņiem un citām riska apdraudētajām grupām.
4. Diskusijā deputāti uzsver, ka ir jāveido pievilcīgākas profesionālās skolas, nodrošinot reģionālu pieeju.
5. Jauniešu aktivizācijai vajadzīga visu pušu – sociālo partneru, NVO, pašvaldību, profesionālo izglītības iestāžu - iesaiste.

**darba grupas „latvija ES kodolā un saite ar ārpus latvijas dzīvojošiem valstspiederīgiem”**

**Darbu vada: Zanda Kalniņa-Lukaševica,** Saeimas Eiropas lietu komisijas priekšsēdētāja

**Darbu līdzvada: Andris Gobiņš,** biedrības „Eiropas Kustība Latvijā” prezidents

*Galvenie izaicinājumi, sasniedzamie mērķi, panāktās vienošanās:*

* + 1. Ievērojot Saeimas Eiropas lietu komisijas 2012. gada 3. maija sēdē un 2013. gada 20. maija Saeimas un NVO foruma sadaļā „Latvija ES kodolā un saite ar ārpus Latvijas dzīvojošiem valstspiederīgiem” izskanējušos priekšlikumus, līdz nākamajam Saeimas un NVO forumam Eiropas lietu komisija īpašu uzmanību pievērsīs sekojošu priekšlikumu attīstībai:
* Lūkoties uz ES jautājumiem caur ES kodola un vērtību perspektīvu, kā arī nodrošinot atbildīguma un solidaritātes līdzsvaru. Latvijai piedalīties diskusijās par ES nākotni.
* Apzinoties jaunā attīstības politikas ietvara nozīmīgumu, par šo jautājumu organizēt komisijas sēdi vai cita formāta pasākumu ar deputātu piedalīšanos - pirms Viļņas Austrumu partnerības samita rīkot publisku diskusiju Saeimā par Austrumu partnerības vēlamo attīstību un Latvijas interesēm tajā.
* Organizēt vismaz divas sagatavošanās sēdes kopā ar NVO pārstāvjiem pirms Saeimas ES un ārlietu debatēm, pieaicinot ne tikai ārpolitikas ekspertus, bet arī ar ārpolitiku saistītu NVO pārstāvjus, tā nodrošinot viedokļu daudzveidību.
* Veicināt deputātu līdzdalību NVO organizētajos pasākumos, kas skar attīstības sadarbības tēmas, īpaši, starptautiskos pasākumos Latvijā, tā nodrošinot visu pušu informētības un zināšanu līmeņa paaugstināšanos, viedokļu apmaiņu.
* Aktīvāk veicināt NVO pārstāvju piedalīšanos Saeimas rīkotajos tematiskajos pasākumos un Eiropas lietu komisijas sēdēs.
* Iespēju robežās plašāk konsultēties ar NVO pārstāvjiem klātienē vai elektroniski pirms nozīmīgākām ārvalstu vizītēm uz Eiropas lietu komisiju. Informēt par iespējām tikties ar attīstības valstu delegācijām, kā arī plānotajām parlamentāriešu vizītēm attīstības valstīs, tai skaitā, Latvijas palīdzības prioritārajās valstīs, tā paaugstinot sadarbības kontaktu un jaunu projektu izstrādi attīstības sadarbības jomā.
* Turpināt iespējami plaši iesaistīt NVO pārstāvjus diskusijās Saeimā par Latvijas prezidentūras ES Padomē prioritātēm.
  + 1. Ievērojot Saeimas Eiropas lietu komisijas 2012. gada 3. maija sēdē un 2012. gada 20. maija Saeimas un NVO foruma sadaļā „Latvija ES kodolā un saite ar ārpus Latvijas dzīvojošiem valstspiederīgiem” izskanējušos priekšlikumus un aktualizētos problēmjautājumus, Eiropas lietu komisija vērsīs atbildīgo valsts pārvaldes iestāžu uzmanību sekojošu jautājumu risināšanai:
* Uzlabot uzņēmējdarbības vidi kopumā, izveidojot atbilstošus instrumentus, tostarp ieviešot uzņēmumu ienākuma nodokļa stimulus ieguldījumu veicināšanai pētniecībā un attīstībā.
* Maksimāli risināt jauniešu bezdarba jautājumus, īpaši veicinot ES Jauniešu garantiju shēmas izmantošanu.
* Veicināt līdzdalības nodrošināšanu, apzinot ārpus Latvijas dzīvojošo Latvijas valstspiederīgo vajadzības un iespējas līdzdarboties norisēs Latvijā. Uzlūkot ārvalstīs dzīvojošos Latvijas valstspiederīgos kā būtisku resursa avotu valsts attīstībai. Motivēt pašvaldības un uzņēmējdarbības organizācijas sadarboties ar ārvalstīs dzīvojošajiem Latvijas valstspiederīgajiem.
* Veidot diskusiju, kādā veidā vislabāk izmantot akadēmiskos resursus Latvijai aktuālu tēmu pētīšanai. Saeimai, sadarbībā ar IZM un NVO, mudināt Latvijas valstspiederīgos studentus un mācībspēkus ārpus Latvijas pētīt Latvijas problemātiku. Ārzemēs dzīvojošo tautiešu iesaiste attīstībai svarīgu jautājumu izstrādē un novērtēšanā – *online* režīmā balstīts ekspertu panelis.
* Nākamā perioda ES struktūrfondu izlietojuma plānošana - iesaistīt NVO, paredzēt finansējumu NVO, nodrošināt maksimāli efektīvu izlietojumu, kas sniedz atdevi.
* NVO attīstības veicināšana ilgtermiņā – NVO finansējuma nodrošināšana, apsvērt iespēju veidot NVO fondu, kā arī iespējas pārņemt citu ES dalībvalstu labo praksi NVO finansēšanā un paplašināt struktūrfondu pieejamību NVO.
* Veidot „Latvijas interešu katalogu”, kur valsts pārvaldes iestādes dalās aktuālajā informācijā ar NVO par Latvijai būtiskiem jautājumiem.
* Maksimāli iesaistīt ārpus Latvijas dzīvojošos Latvijas valstspiederīgos Latvijas prezidentūras ES Padomē pasākumu veidošanā un popularizēšanā, kā arī rosināt diasporai aktuālu jautājumu iekļaušanu prezidentūras prioritāšu skaitā.
* Iespēju robežās iesaistīt NVO pārstāvjus Latvijas prezidentūras ES administratīvajā darbā. Kopumā sekmēt sabiedrības līdzdalību kā principu prezidentūras gatavošanā un kā prezidentūras prioritāti.
* Izmantot prezidentūru kā līdzekli informētības veicināšanai par ES Latvijā, tai skaitā pastiprināt ES jautājumu iekļaušanu mācību programmās.
* Aicināt Baltijas valstis savstarpēji sadarboties prezidentūru tēmu definēšanā un īstenošanā.
* Iespēju robežās Latvijas prezidentūras prioritātes sasaistīt ar Nacionālo attīstības plānu.
* Veicināt Baltijas jūras valstu sadarbību Latvijas prezidentūras ES Padomē organizēšanā un vadīšanā.
* Apzināt cirkulārās migrācijas problēmas Latvijā, pievēršot uzmanību tās problēmām, iespējām un izaicinājumiem.
* Rosināt Latvijā atgriezušos vai iebraukušo cilvēku problēmu apzināšanu un to risinājumu meklēšanu.